Siden april sidste år er der blevet gravet i fortiden, hvor det nye supersygehus skal bygges, og det har resulteret i helt enestående fund. Der er blandt andet fundet spor af cirka 50 langhuse fra en jernalderlandsby, og udgravningerne giver et unikt indblik i hverdagslivet i en ganske almindelig landsby for 2000 år siden. Sammen med øvrige udgravninger i området giver fundene ved sygehusgrunden et i nordeuropæisk sammenhæng unikt indblik i fortidens erhvervsliv og dagligdag. Men det våde vintervejr har nu sat flere af udgravningerne under vand, og derfor skal de ekstra penge fra Kulturstyrelsen sikre, at Nordjyllands Historiske Museum får udgravet de sidste fem procent af arealet til foråret. Forårets udgravning vil ikke skabe forsinkelser i sygehusbyggeriet.

Referat:
Det nye sygehusbyggeri i Aalborg har sendt arkæologerne fra Nordjyllands Historiske museum på en sand skattejagt. Og nu har Kulturstyrelsen bevilliget ekstra 300.000 kroner til at fortsætte udgravningerne til foråret.